Hudobný festival Verím Pane 2017 začne v Námestove už o necelé dva týždne

# Verím Pane 2017 – koncerty, workshopy, diskusie a bohatý duchovný program

Tlačová správa, 7. 7. 2017

Najstarší slovenský festival kresťanskej hudby Verím Pane otvára svoje brány už 18. júla a potrvá tradične až do nedele, 23. júla. Bude to už celkovo 27. ročník, pričom už dvadsiaty raz bude jeho domovom Námestovo. Práve v Námestove vzniklo aj dlhodobé motto festivalu: „Doma je doma!“.

Novinkou tohto ročníka festivalu Verím Pane bude okrem nových hudobných zoskupení aj viac duchovného programu. Pribudnú sv. omše s účasťou detí, festivalové sv. omše obohatia svojou prítomnosťou viacerí kňazi, ktorí budú každý deň na záver programu viesť modlitbu doprevádzanú známymi zoskupeniami i nádejnými talentmi kresťanskej hudobnej scény. Svoju účasť prisľúbili kňazi **Marek Jamrich, Martin Mekel, Dominik Markoš, Branislav Kožuch a Ján Buc**. Spomínané modlitby budú hudobne doprevádzať zvučné mená: **Dominika Gurbaľová a priatelia, F6, Heartbeat** či **Spoločenstvo pri Dóme sv. Martina** z Bratislavy.

Z hudobného programu nebudú chýbať už festivalové stálice: **Kéfas, Boží Šramot, Magnet, Kapucíni, Sába či Križiaci**. Novšie tváre slovenskej gospelovej scény na festivale Verím Pane zastúpia napríklad: Tvorivá skupina **Poetica Musica**, finalistka Gospeltalentu z roku 2013 **Slávka Tkáčová**, folkový pesničkár **Peter Janků**, košická formácia **HERO**, nadupaní nitrianski **An(dž)elino** alebo “elektrizujúci” **DEAL** z Košíc. Bude ich však oveľa viac, do pozornosti však dávame ešte pár “chuťoviek”. Na Verím Pane 2017 príde zahrať samostatný koncert aj autor starých pesničiek od Kapucínov - **Michal Hirko**. Kapela **The Elements** sa predstaví v unplugged podobe, odznieť by mali ich piesne, ktoré sa z rôznych dôvodov na ich predošlé albumy nedostali. Frontman kapely Sába - **Lucian Bezák** s hosťami prinesie meditatívne **Chvíle s Carlom Carettom**. Špecialitkou bude aj QUEENSHOW v podaní kapely **Projekt 36.** **Credo** a **Metelica** pripravujú spoločný polnočný dvojkoncert. Na svoje si prídu aj fanúšikovia popu s výraznými prvkami folklóru pri koncerte **Veroniky Rabada**. V programe sme vytvorili aj samostatný priestor pre galavečer **GOSPELTALENT** so špeciálnymi hosťami ako je **Lucia Briestenská** a **Martin Husovský**.

Divadelnú scénu zastúpia dve telesá. **Námestovský ochotnícky súbor** odpremiéruje muzikálovú divadelnú hru **Evanjelium podľa Matúša**, v ktorej sa pokúsi ukázať, že príbehy z Evanjelia sú stále živé. Fanúšikovia **Tanečného divadla ATak** môžu zhliadnuť tohtoročnú úspešnú divadelnú inscenáciu **Chcel(a) by som letieť...**, ktorá vznikla pri príležitosti 100. výročia od narodenia blahoslavenej Zdenky Schelingovej (24. 12. 1916).

V rámci workshopov sa po rokoch vracia zakladateľ a umelecký vedúci tanečného divadla ATak a dlhoročný lektor na Verím Pane - **Pavol Danko**. Dramatickú tvorbu povedie taktiež dlhoročná lektorka Verím Pane - **Hanka Gallová**. O muzikantské workshopy sa postarajú: hlas **Evka Halčinová**, gitaru povedie **Lukáš Konštiak**, klavír **Tomáš Baľak**, basu **Adrián Malovaník** a bicie **Michal Puchel**. **Mária Jašurdová** povedie tohtoročný spevokol. Tí, ktorí si chcú vytvoriť niečo materiálne, môžu sa pripojiť do tvorivého ateliéru, ktorý povedie **Matej Podstrelenec**. Kto má chuť si zabehať, naučiť či osvojiť si niektoré bežecké techniky alebo rovno zmerať sily s ďalšími bežcami, môže sa pridať k **Palimu Štefaničkovi**.

Nebude chýbať aj ďalší sprievodný program ako napr. spoločenské hry, rôzne športové aktivity a samozrejme obľúbená **ČAJOVŇA.** V spolupráci s námestovským **Rodinným centrom Drobček** pripravujeme pre najmenších detskú herňu, rôzne výtvarné a hudobné aktivity pre deti od najmenších až po tých násťročných. Už minulý rok zožali veľký úspech diskusie na rôzne - nielen hudobné - témy. Napríklad tento rok príde diskutovať slovenská športová strelkyňa **Zuzana Rehák Štefečeková**. Témou bude „*Viera a šport*“.

„*Hudobný festival Verím Pane nie je len o gospelovej hudbe. Účinkuje na ňom každý, kto je vysporiadaný s jeho názvom.*“ – približuje zakladateľ a organizátor festivalu vdp. Juraj Drobný. „*Je to predovšetkým stretnutie muzikantov s rodinami a priateľmi.“* – dopĺňa Drobný.

Ak by ste sa chceli zapojiť viac ako len účasťou na programe, hľadáme dobrovoľníkov na pomoc s organizáciou festivalu, stačí sa registrovať na www.verimpane.sk v sekcii INFO - DOBROVOĽNÍCI - záujemcovia neskôr obdržia informácie e-mailom.

**Vstup na všetky podujatia festivalu je voľný**, festivaloví návštevníci a fanúšikovia ho môžu podporiť dobrovoľnými príspevkami. Pri podujatiach v kultúrnom dome odporúčame využiť možnosť rezervácie miest.

Hudobný festival Verím Pane sa konal prvýkrát v roku 1990 v Horných Kočkovciach. V rokoch 1994 – 1996 bola miestom konania Považská Bystrica. V roku 1997 sa festival nekonal a od roku 1998 sa koná v Námestove.

Festival oficiálne zastrešuje a organizuje LUX communication v spolupráci s organizáciami a inštitúciami: Gospelová muzika, o. z., Rímskokatolícka farnosť Námestovo, Mesto Námestovo, Žilinský samosprávny kraj a Dom Kultúry Námestovo.

Daniel Gašpierik

Hudobný festival Verím Pane

Gospelová muzika, o. z.

+421 907 463 563

daniel@verimpane.sk

[www.verimpane.sk](http://www.verimpane.sk)